**Biedrības „Latvijas Ugunsdzēsības sporta federācija”**

vienotais reģ.Nr.40008024844

**BIEDRU SAPULCES PROTOKOLS**

Rīga, 2024. gada 28. februāra Nr. 1/2024

Biedru sapulci sasaukusi valde, biedriem paziņojot par sapulci telefoniski 2024. gada 5. februārī.

Sapulcē piedalās: I. Zitāns, A. Politika, A. Vasiļevskis, D. Bērziņš, V. Bents, Č. Šmuksts, M. Silovs, V. Vetuhs, A. Kļitončiks, L. Čākure, V. Vasiļevskis, A. Vulāne.

Protokolē: V. Indrika

Sapulci sāk plkst. 14.00

Darba kārtība:

1. Latvijas Ugunsdzēsības sporta federācijas (turpmāk – LUSF) biedru sapulces atklāšana.
2. Latvijas Ugunsdzēsības sporta izlases komandas starti 2023. gadā (V. Vetuhs).
3. 2024. gada LUSF ugunsdzēsības sporta sacensību kalendāra apstiprināšana.
4. Dalība Starptautiskās Ugunsdzēsēju un glābēju sporta federācijas XXIV Starptautiskajā konferencē Harbinā, Ķīnā (V. Vetuhs).
5. LUSF finanšu izdevumi 2023. gadā un budžets 2024. gadam (A. Vulāne).
6. Dažādi.

1. V. Vetuhs: Labdien! Paldies visiem, kuri atbrauca uz šo sapulci, kurā mēs varam pārrunāt dažādus jautājumus par federācijas lietām. Visi ir iepazinušies ar sapulces darba kārtība, kuru mēs centīsimies ievērot.

Kā Jūs zināt, 2022. gada 22. februārī sākās Krievijas iebrukums Ukrainai un turpinās joprojām. Saistībā ar to 2022. gada 28. februārī visas Latvijā atzītās sporta federācijas saņēma Izglītības ministrijas vēstuli "Par solidaritāti ar Ukrainu", kurā teikts *“Aicinu visas Latvijas sporta organizācijas, sporta bāzes, sportistus, trenerus, sporta darbiniekus un visu sporta kopienu būt solidāriem ar Ukrainu un Ukrainas cilvēkiem, norobežojoties no jebkādas sadarbības ar Krievijas Federācijas un Baltkrievijas Republikas institūcijām, un to pārstāvjiem, kā arī šo valstu sporta organizācijām (tai skaitā sporta federācijām, sporta klubiem un sporta izglītības iestādēm).*

*Sportistus un komandas, trenerus, tiesnešus un citus sporta darbiniekus nedoties uz Krievijas Federāciju vai Baltkrievijas Republiku un nepiedalīties šajās valstīs sporta treniņos un sporta sacensībās. Informēju, ka līdz turpmākam paziņojumam valsts budžeta līdzekļi, kurus sporta organizācijas, sportisti un sporta darbinieki saņem savas darbības nodrošināšanai, ar dalību Krievijas Federācijā vai Baltkrievijas Republikā notiekošajos sporta treniņos un sporta sacensībās nedrīkst tikt izmantoti”.*

Tāpēc 2022. gadā 14. martā Latvijas Ugunsdzēsības sporta federācija uzrakstīja vēstuli un izstājās no Starptautiskās Ugunsdzēsēju un glābēju sporta federācijas.

2. Vēlos jums pastāstīt, kas notika pagājušajā gadā. 2023. gadā Latvijā mēs aizvadījām tikai vienas sacensības mūsu tradicionālajā ugunsdzēsības sporta veidā – “Brašais ugunsdzēsējs”. Un vienu reizi piedalījāmies starptautiskās sacensībās “Paide torn” Igaunijā.

2023. gada 6. maijā Igaunijas pilsētā Paidē notika tradicionālas sacensības āķkāpnēs “Paide torn 2023”. Sacensības notika astoņas vecumgrupās. Sacensībās piedalījās 48 sportisti – 17 no Latvijas un 31 no Igaunijas. No Latvijas sacensībās piedalījās 8 jaunieši un 9 jaunietēs no divām komandām – Latakva (Naukšēni) un Grobiņa. Individuāli izcīnītas septiņas godalgotas vietas – viena pirmā, trīs otrās un trīs trešās vietas.

2023. gada 9.augustā, Lucavsalā Rīgā norisinājās spraigas ugunsdzēsības sporta sacensības "Brašais ugunsdzēsējs". Sacensībās piedalījās 13. komandas, 87. dalībnieki, no tiem 24 – jaunieši.

**Sacensību uzvarētāji ir:**

* + - * VUGD struktūrvienību konkurencē pirmo vietu izcīnīja Alsungas posteņa komanda, otro vietu - KRP Liepājas posteņa komanda, bet trešajā vietā ierindojās LRP Krāslavas daļas komanda;
* no brīvprātīgajām un pašvaldības ugunsdzēsēju komandām pirmā vieta - "Jaunpils brīvprātīgo ugunsdzēsēju biedrība", otrā - Tērvetes BUB un trešā - Bukaišu BUB;
* sieviešu komandu konkurencē pirmo vietu izcīnīja - VUGD "Rīga" komanda, otro vietu – Tērvetes komanda;
* jauniešu (puišu) komandu konkurencē pirmo vietu izcīnīja komanda "LATAKVA 1" no Naukšēniem, otro vietu Saldus tehnikuma 1 komanda un trešajā vietā ierindojās Saldus tehnikuma 2 komanda;
* jauniešu (meiteņu) komandu konkurencē pirmo vietu izcīnīja Saldus tehnikuma komanda, otro vietu - komanda "Saldus jaunie ugunsdzēsēji" un trešā Alojas Ausekļa vidusskolas komanda.

Sacensību disciplīnas "izvēršanās no motorsūkņa" ietvaros dalībniekiem bija jādemonstrē savas iemaņas šļūteņu izvilkšanā, savienošanā, motorsūkņa darbināšanā, ūdens padošanā pa šļūtenēm no ūdenstilpnes un mērķu piepildīšanā ar ūdeni.

Tajā pašā laikā mēs labi sākām attīstīt citu ugunsdzēsības sporta disciplīnu - *Stiprais ugunsdzēsējs*. “Stiprais ugunsdzēsējs” distance sastāv no pieciem posmiem: uzkāpšana tornī, nesot šļūteņu saini (20 kg), šļūteņu rituļa uzvilkšanu uz torņa augšējās platformas, spēka pārbaudes, sitot ar āmuru pa sliedi, ar ūdeni pilnas šļūtenes vilkšanu un gandrīz 90 kg smaga manekena nogādāšanu virzoties pa distanci ar muguru līdz finiša līnijai. Sacensības notiek individuāli (vecumā grupas V18, V30, V40 un V50), tandēmos un stafetēs. Sacensībās piedalās arī sievietes.

2023. gadā 26. maijā mēs organizējām pirmās sacensības (uzreiz starptautiskas), Latvijas atklātais čempionāts “Stiprais ugunsdzēsējs” Jelgavā. Sacensībās piedalījās 36. sportisti no Latvijas, 12 – no Lietuvas, 7 – no Igaunijas un 5 – no Vācijas. Kopā: 60 dalībnieki un stafetes sacentās 18 komandas. Par 2023. gada stiprāko ugunsdzēsēju glābēju Latvijā kļuva Dobeles daļas komandieris Artūrs Rožkovs, otro vietu izcīnīja Jelgavas daļas ugunsdzēsējs glābējs Ričards Jirgensons un trešo vietu ieguva RRP 7. daļas ugunsdzēsējs glābējs Tomas Jaunzems. Savukārt, stafetē pirmo un otro vietu izcīnīja Lietuvas komandas bet trešo vietu ieguva Jelgavas daļas komanda.

Un pēc tam mūsu izlases komanda piedalījās četras starptautiskās sacensībās.

Pirmkārt, 15. - 16. jūnijā Lietuvas kolēģi mūs uzaicināja uz Šauļu pilsētu uz savām sacensībām. Lietuvā šis sporta veids ir populārs jau daudzus gadus. Viņi vairākas reizes startējuši pasaules čempionātos. No Latvijas sacensībās startējuši 6 sportisti. Sacensībās kopumā piedalījās 62 sportisti. Individuāli mūsu sportists Kaspars Grābens (V40) pirmais no mūsējiem **ieņēma godalgoto 3. vietu** un Artūrs Rožkovs (V18) ieņēma 4. vietu. Stafetē mūsu sportisti arī ieņēma 4. vietu. Kopumā guvām vērtīgu pieredzi, piedaloties šāda veida ugunsdzēsības sporta veidos.

No 23. līdz 24.jūnijam Valsts ugunsdzēsības un glābšanas dienesta (VUGD) ugunsdzēsēji glābēji startēja Polijas atklātajā čempionātā “FireFit Championships WROCŁAW 2023”,  cīnoties  par  titulu  "Stiprākais  ugunsdzēsējs". Čempionātā piedalījās ugunsdzēsēji glābēji no astoņām valstīm - Latvijas, Polijas, Čehijas, Slovākijas, Ungārijas, Vācijas, Lielbritānijas un Lietuvas. VUGD pārstāvji parādīja savas lieliskās profesionālās iemaņas, kā arī savu labo fizisko sagatavotību!

Individuālajās sacensībās visaugstāko sniegumu parādīja Ričards Jirgensons no Zemgales reģiona pārvaldes Jelgavas daļas, kurš 180 dalībnieku konkurencē ieguva 31.vietu. 45.vietu ieguva Artūrs Rožkovs, 59.vietu Elvijs Lankovskis–Ķeķis, 74.vietu Armands Laurinaitis, savukārt 77.vietu – Visvaldis Janelis.

Komandu labākā laika (x3) konkurencē VUGD komanda “LATVIA” 30 komandu konkurencē ieguva 10.vietu.

Tandēmu sacensībās VUGD komanda “LATVIA I” 53 pāru konkurencē ieguva 12.vietu, savukārt komanda "LATVIA II" ieguva 38.vietu.

Komandu stafetes sacensībās kvalifikācijas skrējienā VUGD komanda “LATVIA” 21 komandas konkurencē uzrādīja 5.labāko rezultātu, tādējādi iekļūstot ceturtdaļfinālā. Ceturtdaļfināls izvērtās ļoti aizraujošs un tajā sīvā konkurencē VUGD komanda piekāpās Polijas komandai.

2023. gada 22. jūlijā Torvā, (Igaunija) ar šīs sezonas labākajiem rezultātiem noslēdzās Latvijas ugunsdzēsēju glābēju dalība ugunsdzēsības sporta sacensībās "Torva challenge".

Vecuma grupā līdz 29 gadiem:

**2.vieta** Jelgavas daļas ugunsdzēsējam glābējam **Ričardam Jirgensonam,**

**3.vieta** Dobeles daļas komandierim **Artūram Rožkovam.**

Vecuma grupā no 30 līdz 39 gadiem labāko rezultātu, iegūstot 7.vietu, ieguva Rīgas reģiona pārvaldes 7.daļas pārstāvis Tomas Jaunzems.

Savukārt, vecuma grupā virs 40 gadiem **3.vietu** izcīnīja Jelgavas daļas pārstāvis **Kaspars Grābens.**

Sacensībās labākos un izturīgākos noskaidroja arī pāru disciplīnā. Tajā **3.vietu** spraigā cīņā ieguva **A.Rožkovs un R.Jirgensons**. Latvijas pāriem arī 5. un 8. vieta šajā disciplīnā.

Visspraigākās cīņas norisinājās komandu disciplīnā. Soli pa solim tika pārvarēta kvalifikācija, astoņdaļ un ceturtdaļfināls, kā arī pusfināls, kurā uzvarēta Tartu komanda. Finālā sacentās Lietuvas un Latvijas stiprākie ugunsdzēsēji glābēji. Emocijas, azarts un cīņa līdz spēku izsīkumam.... **Pirmo reizi Latvijas izlase sasniedza rezultātu 1:17 un tikai ar trīs sekundēm piekāpās spēcīgajiem lietuviešiem!** **Izcīnīts sudrabs!**

Sacensībās "Torva challenge" piedalījās ugunsdzēsēji glābēji no Igaunijas, Latvijas un Lietuvas!

Un pēdējās sacensības, kur **piedalījās mūsu komanda notika** 21-25. septembrī Siegendorfā, Austrija. Tur norisinājās sacensības "Austrian Firefighter combat challenge", kurās kopumā piedalījās komandas no 12 valstīm.

Komandu disciplīnā, uzstādot Latvijas komandas labāko laiku, izcīnīta **3.vieta,** nedaudz piekāpjoties tikai Austrijas un Igaunijas komandai. Ir sasniegti arī ļoti labi rezultāti individuālajos un tandēmu startos!

Kopā piedalījās 122 dalībnieki, 62 tandēmi, 20 komandas stafetē no 12 valstīm. Latvijas komandas rezultāti:

**V18 grupa līdz 30 gadiem:**

6 vieta - Ričards Jirģensons 1:37,37

11 vieta - Elvijs Lankovskis-Ķeķis 1:48,76

**V30 grupa 30 – 40 gadiem:**

7 vieta - Artūrs Rožkovs 1:40,03

11 vieta - Tomas Jaunzems 1:47,30

12 vieta - Matīss Spalva 1:49,71

**V40 grupa 40 – 45 gadiem:**

7 vieta Viktors Valainis 2:10,82

**Tandēmi:**

4 vieta - LATVIA I Artūrs Rožkovs, Ričards Jirģensons 1:21,04

9 vieta - LATVIA II Matīss Spalva, Tomas Jaunzems M 1:28,50

18 vieta - LATVIA III Viktors Valainis, Elvijs Lankovskis-Ķeķis M 1:40,95

**Komandu stafetē:**

**3 vieta** - Artūrs Rožkovs, Ričards Jirģensons, Elvijs Lankovskis-Ķeķis, Matīss Spalva, Tomas Jaunzems uzrādīja labāko Latvijas komandas laiku 1:12,16.

3. V.Vetuhs: Jums visiem ir redzams 2024. gada sacensību kalendārs ugunsdzēsības sportā. Sacensību kalendārs sadalīts divās daļās. Kalendāra pirmajā daļā - sacensības, kuras notiek Latvijā, otrajā daļā - sacensības, kuras notiek ārpus Latvijas. Mēs plānojam piedalīties šādās starptautiskas sacensībās:

- “Aramco Firefighter Challenge 2024” Dāhrāna, Saūda Arābijā;

* Kausā “Paide torn 2024” Paidē (Igaunija);
* I Baltijas čempionātā “Stiprais ugunsdzēsējs” Šauļi (Lietuva);
* Eiropas čempionātā “Stiprais ugunsdzēsējs” Toruņā (Polija);
* XXIV Eiropas (CTIF) čempionātā jauniešiem (Borgo Valsugana, Itālija);
* Atklāta Igaunijas čempionātā “Stiprais ugunsdzēsējs” Torvā (Igaunija).

Ja visi piekrītas, tad mums vajag apstiprināt sacensību kalendārs ugunsdzēsības sportā.

4. No 2023. gada 26. līdz 28. oktobrim Harbinā (Ķīnā) notika Starptautiskās ugunsdzēsēju un glābēju sporta federācijas (turpmāk - SUGSF) dalībvalstu ugunsdzēsēju un glābšanas dienestu vadītāju XXIV Starptautiskā konference. Sakarā ar Latvijas Ugunsdzēsības sporta federācijas izstāšanos no Starptautiskās ugunsdzēsēju un glābēju sporta federācijas, mēs šajā konferencē nepiedalījāmies. Ja kādu interesē informācija par konferenci, to var apskatīt Starptautiskās federācijas mājaslapā: <https://interfiresport.com/activity/vse-meropriyatiya-msfps-c1/xxiv-mezhdunarodnaya-konferenciya-i69.html>

5. Aiga Vulāne, federācijas grāmatvede, pastāstīs par Federācijas faktiskiem izdevumiem 2023. gadā un plānotiem izdevumiem 2024. gadā.

A. Vulāne: 2022. gadā LUSF saņēma dotāciju no Latvijas sporta federācijas padomes 3096 EUR apmērā. Nauda tika iztērēta:

- ārvalstu komandējums (Eiropas čempionāts Siegendorfā, Austrija) - 2182 EUR;

- ugunsdzēsības sporta inventārs un preces - 196 EUR;

- mobilais žogs sacensībām “Stiprais ugunsdzēsējs” – 122 EUR;

- sacensības “Brašais ugunsdzēsējs” (kausi, medaļas, dāvanas) – 596 EUR.

Mūsu tikšanās brīdī vēl nebija zināms, cik naudas Latvijas sporta federācijas padome šogad pārskaitīs Latvijas Ugunsdzēsības sporta federācijai. Taču nolēmām naudu noteikti sadalīt jaunatnes sportam un sacensībām “Stiprais ugunsdzēsējs”.

Sapulce, izskatot darba kārtības jautājumus, NOLĒMA:

1. Pieņemt zināšanai LUSF un VUGD finanšu izdevumu tāmi 2024. gadam.
2. Ievērot Latvijas Ugunsdzēsības sporta federācijas sporta sacensību noteikumus, piedaloties un organizējot sacensības ugunsdzēsības sportā.
3. Apstiprināt Latvijas Ugunsdzēsības sporta federācijas 2024. gada sporta kalendāru un apstiprināt plānoto finanšu tāmi 2024. gadam.

Sapulci slēdz plkst. 16.00.

Sapulces vadītājs V. Vetuhs

Sapulces protokoliste V. Indrika

DOKUMENTS PARAKSTĪTS AR DROŠU ELEKTRONISKO PARAKSTU UN SATUR

LAIKA ZĪMOGU